***Επικοινωνία***

Ο αυτοκράτορας Φρειδερίκος που κυβέρνησε τη δυτική Ρωμαϊκή αυτοκρατορία το 13ο αιώνα ήταν ένας περίεργος άνθρωπος. Μερικές από τις ιστορίες των αναζητήσεων του για γνώση περιέχονται στο Χρονικό του Salimbene. Αυτά τα πειράματα είναι γνωστά ως *«οι τρέλες του αυτοκράτορα»*. Μια από αυτές τις ιστορίες είναι ιδιαίτερα αξιοσημείωτη.

Ο Φρειδερίκος διερωτόταν ποια γλώσσα μιλούσαν στον κήπο της Εδέμ. Ήταν τα εβραϊκά, τα ελληνικά ή τα λατινικά; Πώς θα μπορούσε να το ανακαλύψει; Ο αυτοκράτορας σκέφτηκε ότι εφόσον ο Αδάμ και η Εύα είχαν αφεθεί μόνοι να βρουν την άκρη, αυτό που χρειαζόταν να κάνει ήταν να ξαναδημιουργήσει τις συνθήκες κάτω από τις οποίες αυτοί άρχισαν να μιλούν και έτσι θα έβρισκε την απάντηση.

Αποφάσισε να απομονώσει νήπια από τη στιγμή της γεννήσεως τους, έτσι ώστε να μην ακούσουν ποτέ ανθρώπινη ομιλία μέχρι να ακούσουν τη δική τους. Για να το επιτύχει αυτό κανόνισε να ανατραφούν μερικά παιδιά από νέες τροφούς που είχαν εντολή να κρατούν απόλυτη σιωπή. Είναι εξαιρετικά δύσκολο για μια γυναικά να είναι σιωπηλή με ένα παιδί. Παρά ταύτα αυτές οι τροφοί το κατάφεραν. Σύμφωνα με την περιγραφή, καμία δεν πρόφερε ούτε μια λέξη σε κανένα από αυτά τα παιδιά. Με αλλά λόγια, οι συνθήκες για το πείραμα ήταν πλήρως επιτυχείς. Αλλά όλα τα παιδιά πέθαναν.

Τα βρέφη δεν ήταν κλειστά σε σκοτεινά δωμάτια. Δέχονταν εντυπώσεις όρασης, γεύσης κλπ. Οι μόνες εντυπώσεις που δεν είχαν ήταν ήχοι επικοινωνίας, ήχοι με σημασία. (Βέβαια η επικοινωνία δεν είναι απαραίτητο να έχει πάντα τη μορφή του άμεσου αρθρωμένου λόγου. Μπορεί να είναι και άρρητη με κινήσεις του σώματος. Συχνά οι πολλές μορφές άρρητης επικοινωνίας είναι πιο αποτελεσματικές στη μετάδοση συναισθημάτων)

Ό,τι ίσχυσε για τα παιδιά στο πείραμα του Φρειδερίκου ισχύει για όλους μας. Χρειαζόμαστε την επικοινωνία, τη σχέση, την συνοδοιπορία. Είναι προφανές ότι χωρίς την επικοινωνία και τη σχέση με τον άλλον δεν είναι δυνατή η διαμόρφωση της προσωπικότητας, αλλά και αυτή ακόμα η επιβίωσή. Ο άνθρωπος χωρίς την επικοινωνία με τον άλλον δεν μπορεί να είναι πλήρης, δεν μπορεί να είναι υγιής, δεν μπορεί να επιζήσει.

Στην χριστιανική πίστη ο άνθρωπος έχει ως πρότυπο τον τρόπο ζωής της Αγίας Τριάδας. Ο Θεός του Χριστιανισμού είναι Τριάδα, τρία Πρόσωπα ισότιμα μεταξύ τους, και το καθένα μοναδικό κι ανεπανάληπτο. Ο Θεός του Χριστιανισμού δεν είναι μια μοναχική ύπαρξη· είναι μια αδιάκοπη συντροφιά αγάπης.

Ο άνθρωπος που γίνεται κοινωνός του τρόπου ζωής του Θεού, βιώνει ως καθημερινό τρόπο ζωής την αγάπη, την ισότητα και τη μοναδικότητα του καθενός. Με τη συμμετοχή στη Θεία Ευχαριστία ο άνθρωπος ενώνεται με τον Χριστό, αλλά και με όλους τους ανθρώπους που τρέφονται με τη Θεία Κοινωνία, που είναι φάρμακο αθανασίας. Βιώνει ένα νέο τρόπο ζωής, κοινωνικό με την ουσιαστική έννοια της λέξης. Η ονομασία του μυστηρίου, Θεία Κοινωνία, δείχνει πως πρόκειται για υπόδειγμα ενός ήθους συνύπαρξης των ανθρώπων, πέρα από φύλο, φυλή, κοινωνική τάξη, ηλικία.